ธปท.สั่งแบงก์คิดค่าโอนเงินรายย่อยอัตราเดียว12บาท
ธปท.ออกประกาศย้ำบริการโอนเงินทางอิเล็กทรอนิกส์รายย่อยระหว่างธนาคารคิดอัตราเดียว 12 บาทต่อรายการ เริ่มวัน 15 ธ.ค.วันแรก
15 ธ.ค. 2553

ธปท.ออกประกาศย้ำบริการโอนเงินทางอิเล็กทรอนิกส์รายย่อยระหว่างธนาคารคิดอัตราเดียว 12 บาทต่อรายการ เริ่มวัน 15 ธ.ค.วันแรก
ธนาคารแห่งประเทศไทย(ธปท.) โดยฝ่ายระบบชำระเงินออกประกาศว่า เริ่มตั้งแต่วันที่ 15 ธ.ค.ปีนี้เป็นต้นไป ธนาคารพาณิชย์ทุกแห่งต้องปรับลดอัตราค่าธรรมเนียมการโอนเงินทางอิเล็กทรอส์รายย่อยระหว่างธนาคารทีละหลายรายการ(NITMX Bulk Payment – Credit Next Day)  เป็นอัตราเดียว 12 บาทต่อรายการ จากเดิมธนาคารคิดค่าบริการตามวงเงิน 100,000 บาท คิด 12 บาทต่อรายการ วงเงิน 100,001 บาท คิด 40 บาทต่อรายการ และ วงเงินตั้งแต่ 500,001 -  2,000,000 บาท คิดค่าบริการ 100 บาทต่อรายการ 
ทั้งนี้ ธปท.เชื่อว่าการปรับลดค่าบริการดังกล่าวเป็นอัตราเดียวจะช่วยให้ผู้ประกอบการรายย่อย เจ้าของกิจการ ซึ่งเป็นกลุ่มลูกค้าหลักที่ใช้บริการประเภทนี้เป็นหลัก เพื่อโอนจ่ายเงินเข้าบัญชีเงินเดือนพนักงาน โอนจ่ายค่าสินค้าและบริการต่างๆพร้อมๆกันทีละหลายรายการหลายๆธนาคารจะได้ประโยชน์มากที่สุด เพราะช่วยลดต้นทุนค่าใช้จ่ายได้ค่อนข้างมาก แถมยังมีความสะดวกมากขึ้นเพราะไม่ต้องไปเดินทางไปทำธุรกรรมที่สาขาธนาคารสามารถทำธุรกรรมทางอิเล็กทรอนิกส์ได้ทันที 
อย่างไรก็ตาม การดำเนินการปรับลดค่าบริการเหล่านี้เป็นไปตามการเจรจาระหว่างธปท.สมัยนางธาริษา วัฒนเกส เป็นผู้ว่าการ ธปท. กับผู้บริหารธนาคารพาณิชย์ที่เกิดขึ้นเมื่อวันที่ 9ก.ย.2553ที่ผ่านมา โดยมีวัตถุประสงค์เพื่อลดภาระค่าใช้จ่ายของผู้ใช้บริการส่วนใหญ่ที่เป็นผู้ประกอบการ และเป็นการสนับสนุนให้มีการใช้ระบบการโอนเงินทางอิเล็กทรอนิกส์(e-payment) แทนการใช้เงินสดและเช็คมากขึ้น